**Pošiljatelj**: Ocean Jedini

 Svjetska Prostranstva XXY

 XYXYX Planet Zemlja

 Pogled iz Svemira

**Primatelj**: Budući Naraštaji

 Ulica svjesnog razuma YX, Puno Srce

 YYYYY Briga za Okoliš

 Bolje Sutra

**Svjetska Prostranstva, 7. travnja 2025.**

Dragi moji maleni prijatelji!

Pišem vam ovo pismo iz dubina svog plavetnila. Jako sam očajan. Ako se pitate zašto sam očajan, reći ću vam. Očajan sam zato što nitko ne brine o meni. Upravo sam ja taj koji čini najveći dio planeta Zemlje. Ja sam dom milijunima životinjskih vrsta. Ljudi me zagađuju i bacaju smeće u mene. U meni možete pronaći plastične vrećice i boce, metalne predmete i još puno nerazgradivih predmeta. Trpim jaku bol. Stalno plačem i jaučem. Gotovo svakog mjeseca dogodi se nesreća tankera pa po meni proliju naftu. Znate li koliko mi samo vremena treba da me ljudi očiste te da se oporavim?

Nitko od ljudi nije svjestan da zagađuju sami sebe. U mene bace plastiku i ostalo smeće, a zatim to pojedu ribe, a ljudi jedu ribe. Ja ću možda i nekako izdržati, no bojim se da one predivne životinje koje u meni bezbrižno plivaju, neće preživjeti. Jako se razljutim kada ljudi bace smeće u mene pa litosferne ploče podignu tsunami, a ja ponekad podignem jake valove koji se snažno odbijaju od obale. Imam jako težak posao. Jako sam nemiran kada pada kiša jer me ona jako škaklja. Moram čuvati sve ribare i mornare jer ih ne želim progutati.

 Kada zaronite u mene, vidjet ćete neobične životinje, biljke, alge, koralje, spužve, stijene… Ako jednoga dana nestanem zbog silnog zagađenja, nestat će i svijet kakav poznajete. Gubim životnu snagu. Brodovi više neće ploviti, a ribari neće moći loviti ribe. Nećete moći ni ljetovati na kruzerima. Kada bi čovjek barem jednog dana bacio samo jednu plastičnu bocu manje u mene, moje zdravlje bi se poboljšalo te bih bio jako sretan. Ja u sebi čuvam i mikroorganizme za koje ljudi ni ne znaju. Bogat sam životinjama i biljkama, ali imam osjećaj kao da me ljudi žele osiromašiti.

Još sam snažan, no ne znam hoću li još dugo biti. Obale uz mene nude vam najbolja ljetovanja. Slažete li se sa mnom? Naučite me voljeti, ne samo zbog moje vanjske ljepote, već zbog onoga što značim za cijeli planet. Prekomjerni ribolov narušava mi zdravlje, a globalno zatopljenje podiže moju razinu zato što se tope ledenjaci. Ja krijem najmanje organizme, a to su planktonski organizmi, no krijem i najveća stvorenja poput kitova i morskih pasa.

Nisam zagađen samo plutajućim otpadom, već i mnoštvom oku nevidljivih plastičnih mikročestica. Ako se želiš riješiti otpada, možeš ga reciklirati, no ako ga odlučiš baciti u mene, narušit ćeš moje zdravlje. Smeće me bode iznutra. Jako sam tužan. Ne znam hoću li više ikada biti kao prije sretan što svi brinu o meni, ne zagađuju me i ne narušavaju mi zdravlje. Ako ne možete shvatiti zašto se toliko žalim, pokušat ću vam objasniti. Kada ljudi u mene bace plastiku, osjećam se kao kad vi osjećate zubobolju, glavobolju ili povišenu tjelesnu temperaturu.

Ako ja izgubim život, život će izgubiti i sva živa bića u meni. Ne razumijem zašto me ljudi zagađuju, a ja im nisam ništa skrivio. Ribe u meni dišu škrgama, a ne plućima kao čovjek. Ne bi se mogle kretati jer imaju peraje i vretenast oblik tijela koji su namijenjeni isključivo životu u vodi.

Kada s obale gledate u mene, čini vam se da se nebo spaja sa mnom. Djeco, vi mislite da sam ja plave boje, ali ja sam u stvari proziran, samo služim nebu kao ogledalo. Plava boja neba odražava se u meni pa zato izgledam kao da sam plave boje. Isto tako ja sam i ogledalo ljudske vrste koja živi i diše zajedno sa mnom već milijardu godina. Ovim pismom, polažem nadu u vas, buduće naraštaje svijeta. Svijet ostaje vama, vama koji čitate ovo pismo upravo sada! Jedino me vi možete spasiti i ja vjerujem u vas, djeco! Najveće sam bogatstvo planeta Zemlje. Sretan sam što ste pročitali ovo pismo koje je prošlo dug put samo kako bi vas osvijestilo o mom lošem zdravstvenom stanju. Budite uz mene kao što sam ja uz vas! Nagradite me i čuvajte, jer ako me izgubite, izgubit ćete svijet kakav poznajete!

**S ljubavlju i nadom, vaš prijatelj Ocean Jedini**

 **Ime i prezime učenice:** Ena Pajnić, 5.r.